Karina Lorentzen Dehnhardt (SF), 2011-02-01:
I SF vil vi godt takke Enhedslisten for at have tænkt ud af boksen, med hensyn til hvordan vi kan løse nogle af de problemer, som borgere i udsatte boligområder tumler med.
Vi synes, det er et rigtig godt forslag.
Det er jo sådan, at udgifterne til offentlig retshjælp er faldet ret markant, uden at det har været en villet intention, og det har bl.a. ført til, at vi har fået nedsat en retshjælpskommission.
Lige omtrent på det tidspunkt, hvor kommissionen blev nedsat, barslede SF faktisk med et beslutningsforslag, som vi valgte ikke at fremsætte, fordi der jo nu blev nedsat en kommission.
Men vi mener faktisk, at der skal ydes meget mere retshjælp i Danmark, og vi mener faktisk, at adgangen til retssystemet ikke må afhænge af ens økonomi.
Der skal være lige adgang for alle.
Det handler også om, hvor man bor henne; der er alt for få retshjælpskontorer i Danmark – i Sydog Sønderjylland, hvor jeg kommer fra, er der en i Esbjerg, og det er altså en markant afstand for rigtig mange mennesker.
Enhedslistens forslag er godt.
Jeg mener, at det vil give ressourcesvage borgere en mulighed for at søge den hjælp, som de har brug for, i deres nærområde.
Der er borgere, som har svært ved at forstå retssystemet, og det her handler om at give dem en bedre adgang og gøre det nemmere for dem.
Jeg kan se nogle umiddelbare fordele i det.
Vi har snakket meget om de her parallelle retssystemer, og jeg synes, det er fint, at det nu bliver undersøgt, hvad omfanget af dem er, og der bliver i hvert fald mulighed for at imødegå det fænomen, ved at folk har mulighed for at opsøge hjælpen i deres nærområde.
Man kunne i forbindelse med tvangsægteskaber forestille sig, at par kunne søge rådgivning; man kunne forestille sig, at det her vil være med til at skabe en tillid til og en forståelse for det danske retssystem, fordi folk har mulighed for at gå til nogen, de kender, som er i lokalområdet.
Jeg tror også, at det oven i købet i mange tilfælde ville kunne forebygge sådan noget som udsættelse fra lejligheden, hvor økonomien vokser en over hovedet, og fordringerne vælter ind ad døren, og man ikke ved, hvad man så skal stille op med det.
Det er også en af de ting, som man ville kunne søge rådgivning om.
Så jeg kan umiddelbart se rigtig mange fordele ved at få placeret retshjælpskontorerne i de her områder.
Jeg synes, det ville være fint at få en udvidelse af antallet af retshjælpskontorer i Danmark.
Jeg tror egentlig, at pengene vil være godt investeret og vil komme godt hjem igen.
Så siger ministeren, at det, der ligger i forslaget, vil gå ud over, hvad der står i retsplejeloven om retshjælp.
Ja, men det er jo derfor, vi er her; hvis vi synes, at opgaverne skal udvides, må vi jo ændre lovgivningen.
Det kunne vi jo tage en diskussion om.
Dansk Folkeparti er bange for, at det her forslag vil være med til at marginalisere endnu flere folk, at de vil føle, at de ikke er en del af vores samfund.
Jeg tror omvendt, at når der er et system, som rent faktisk hjælper, som støtter op om dem, vil de i højere grad føle sig som en del af samfundet.
Det her vil faktisk give en bredere forståelse af samfundet, og man vil også fornemme, at man får den hjælp, man har brug for.
I forhold til finansieringen er vi helt på linje med Socialdemokraterne.
Vi synes måske ikke, at snittet ligger rigtigt med hensyn til at hente pengene der, hvor Enhedslisten foreslår, men vi er meget villige til at drøfte, hvordan vi får det her finansieret.
Allerhelst så jeg jo gerne, at ministeren gav os et tilsagn om, at vi får lagt det her ind under den retshjælpskommission, som i forvejen er ved at kigge på området, sådan at vi laver en form for tillægskommissorium, så de også får kigget på det her i forbindelse med udsatte boligområder.
Jeg kan jo godt høre, at der ikke er et flertal for det her, men så lad os da enes om i dag – der er jo mange, der har sagt, at der er gode intentioner i forslaget – at vi får det kigget igennem og lagt det ind under den kommission, som allerede arbejder med området.